Boef tydens braai doodgeskietDie verdagte wat geskiet is. Die foto is digitaal gemanipuleer. ŉ Vermeende rower is Vrydagaand by ŉ huis in Johannesburg doodgeskiet nadat hy glo ŉ familie tydens ŉ braai met ŉ speelgoedgeweer wou probeer beroof. Konst. Mpho Mashakane, polisiewoordvoerder, het Dinsdag aan Maroela Media gesê die familie was omstreeks 18:50 by ŉ huis in Kensington besig om te braai toe vier verdagtes toegang tot die perseel gekry het deur oor die grensmuur te spring. “Die persoon wat eerste oor die muur gespring het, het op ŉ familielid geskreeu om sy hande in die lug te hou, anders skiet hy hom,” het Mashakane gesê. “Die 28-jarige huiseienaar was besig om drankies te skink. Hy het sy vuurwapen in die huis gaan haal en op die groep geskiet.” Die speelgoedgeweer wat op die toneel gevind is. Drie van die vier verdagtes het terug na die muur gehardloop, oorgespring en gevlug sonder om iets te buit. Die ander verdagte is later deur paramedici op die toneel dood verklaar. “Die polisie het met hul aankoms ŉ speelgoedgeweer op die toneel gevind wat glo deur die verdagtes tydens die roofpoging gebruik is.” Mashakane het gesê die Jeppe-polisie het later ŉ gewonde man ŉ paar blokke verder aangekeer wat beweer dat hy deur ŉ groep mans langs die Rhodes-park geskiet en beroof is. “Ondersoek word nog ingestel om vas te stel of hy met die groep verbind kan word en of dieselfde verdagtes by dié beweerde voorval betrokke was.” Die polisie doen ŉ geregtelike doodsondersoek. Niemand is nog in verband met die voorval in hegtenis geneem nie.